钦定古今图书集成/理学汇编/文学典/第061卷 > 蒯鳌
## 钦定古今图书集成/理学汇编/文学典/第061卷 > 蒯鳌

按马令《南唐书》本传：“鳌，宣城人也。善属文，有才思。尝
曰：‘夫文章者，所以达道德之本，发才智之蕴。使旨胜
于辞，理过于文，为得之矣。其馀摘裂章句，钩校属耦，
绮丽悦目，清新汨耳，则吾不知也’。闻者善之。鳌少亦
无赖，常与卢绛为友。后颇改过，以廉直自励。苟寒燠
略备，则二介不干于人。尝有歙州龙尾砚，友人欲之
而口不言，鳌心与之而未及遗。一日，友人不告而去，
鳌乃悔恨，蹑至数舍与之。时有不给，而躬谒于人，苟
愆其期，后虽固予，亦弗之受。”其抱信义如此。归于皇
朝，擢进士第，以殿中丞致仕，隐于庐山，数年卒。
按《宣城县志》：蒯鳌孤贫力学，唐末文体纤丽，鳌独能
自振，有承平风。或请师之，鳌语其人曰：“夫文贵质而
尚简，理直言婉，斯近道矣。若靡嫚流放，岂吾之学哉。
可归求之师，非所愿为也。”后主末，始登仕而国亡。初
与樊若水善，开宝中，若水欲荐于朝，鳌耻其投宋，竟
谢去，隐庐山，数年卒。鳌少饮博亡行，不齿于人士。会
入国学，益无赖。晚乃励操服义，言出必践而后已。家
虽贫，不事干谒，士流益复高之。